Konsiderante la vortojn laŭ ilia funkcio en frazo, oni nomas ilin **frazmembroj** aŭ **frazelementoj.** Oni distingas la sekvantajn frazelementojn:

Subjekto
--------

Subjekto estas tio, pri kio oni asertas plenumon de ago aŭ havon de stato:

* *Voli* estas preskaŭ povi.
* *La hundo* bojas.
* *Sia* estas pli kara ol najbara.
* *Du* estas duono de kvar.
* *Kiu* venis?

Predikato
---------

Predikato estas vorto esprimanta agon aŭ staton asertatan pri la subjekto. Ĝi povas esti

1. predikato memstara: La arboj *floras.*
2. kopulo, kiu bezonas kompletigon: La kampo *estas* verda; li *iĝis* soldato.

Objekto
-------

Objekto estas vorto esprimanta ion, al kio la ago rekte direktiĝas:

* Mi vidis *homon.*

Adjekto
-------

Adjekto estas vorto esprimanta la cirkonstancojn, inter kiuj okazas la ago. Ĝi povas esti

1. adverba: Ŝi *bone* fartas.
2. akuzativa: iri *Parizon.*
3. prepozicia, t. e. enkondukita de prepozicio: Li batas *per martelo.*

Epiteto
-------

Epiteto estas adjektivo, pronomo aŭ numeralo karakterizanta substantivon:

* *bela* vetero;
* *du* homojn;
* *nenia* sciigo.

Apozicio
--------

Apozicio estas substantivo karakterizanta substantivon:

* *reĝo* Henriko;
* Napoleono, *franca imperiestro.*

Suplemento
----------

Suplemento estas ĉia alia karakterizilo rilatanta al ia frazelemento escepte de la predikato. Suplementojn povas havi

1. substantivo: la domo *de la patro,*
2. adjektivo: plena *de homoj,*
3. adverbo: malproksime *de la domo,*
4. nepredikata verbo: morti *por la patrujo.*

Laŭ la formo ili povas esti:

1. akuzativaj: longa *tri metrojn,*
2. prepozitivaj: amo *al la patrino,*
3. adverbaj: *eksterordinare* bela,
4. infinitivaj: kutimo *fumi.*

Predikativoj
------------

Predikativoj estas vortoj karakterizantaj frazelementon helpe de predikato (aŭ kopulo). Ili povas karakterizi la subjekton (ŝi estas *bela*); tio estas la subjekta predikativo. Krome ekzistas adjekta predikativo, kiu karakterizas samtempe la subjekton kaj la agon (ŝi dancas *nuda*). Predikativo estas komuna nomo de vortoj predikataj, kiuj povas esti:

1. predikata substantivo: Li iĝis *prezidanto.*
2. predikata adjektivo: La kampo estas *verda.*  
La predikata adjektivo alprenas formon adverban, se la frazo estas sensubjekta: Estas *varme.*
3. predikata infinitivo: Voli estas *povi.*
4. predikata prepozitivo: Li estas *de meza kresko.*

Rimarkoj
--------

Konsiderante la vortojn laŭ ilia speco, oni nomas ilin **parolelementoj** (substantivo, pronomo, adjektivo, verbo, adverbo, numeralo, artikolo, prepozicio, konjunkcio, subjunkcio, interjekcio).

Ekzistas funkcio, kiu povas esti esprimita jen en formo de objekto, jen en formo de prepozitiva adjekto (oni sciigis *tion* al li; oni sciigis lin *pri tio*). Tian adjekton, kiu estas transformebla en objekton rektan, oni povas nomi **nerekta objekto.**

Subjekto, objekto kaj adjektivo rilatas al la predikato. Al ĉiu el ili povas rilati frazelementoj, kiujn oni povas nomi **karakteriziloj.** Tiaj karakteriziloj estas epitetoj, apozicioj, suplementoj kaj predikativoj.

**Atributo** ŝajnas termino evitinda, ĉar en diversaj lingvoj oni ĝin komprenas jen epiteto, jen predikativo.

**Komplemento** estas ĉia funkcio, escepte de la subjekto kaj predikato. La objekton oni povas nomi ankaŭ komplemento rekta, la adjektojn komplementoj cirkonstancaj. La ceteraj (epiteto, apozicio, suplemento, predikativo) estas komplementoj akcesoraj.

Referencoj
----------

1. ↑  PV, membro (de frazo)
2. ↑  ReVo, frazmembro.

|  |  |
| --- | --- |
| Bibliotekoj | * PeEnEo: 28349
* GND: 4134754-7
* LCCN: sh85056272
* NKC: ph117715
 |


|  |  |
| --- | --- |
|  Kopirajto | Ĉi tiu artikolo baziĝas (parte aŭ tute) sur artikolo el la **Enciklopedio de Esperanto**.

---

La originala teksto kontroleblas en interreta arkivo de la fonto. |